钦定古今图书集成/理学汇编/经籍典/第157卷 > 《豳问》宋·欧阳修
## 钦定古今图书集成/理学汇编/经籍典/第157卷 > 《豳问》宋·欧阳修

或问：“《七月》《豳风》也，而郑氏分为雅、《颂》。其诗八章。以其
一章、二章为风，三章、四章、五章、六章之半为雅，又以
六章之半、七章、八章为颂；一篇之诗别为三体，而一
章之言半为雅而半为颂；诗人之意果若是乎？”应之
曰：“《七月》，周公之作也。其言豳土寒暑节气，农桑之候，
勤生事，男女耕织，衣食之本，以见太王居豳，兴起王”
业艰难之事，此《诗》之本义，毛、郑得之矣；其为风、为雅、
为颂，吾所不知也。所谓《七月》之本义幸在者，吾既得
之矣；其有所难知者，阙之可也。虽然，吾知郑氏之说
自相抵牾者矣。今《诗》之经，毛、郑所学之经也，经以为
风，而郑氏以为雅、颂，岂不戾哉！夫一国之事谓之风，
天下之政谓之雅，以其成功告于神“明，谓之颂。此毛、
郑之说也。然则风，诸侯之事；《雅》，天子之事。今所谓《七
月》者谓之《风》，可矣；谓之雅、颂，则非天子之事，又非告
功于神明者；此又其戾者也。风、雅、颂之为名未必然，
则于其所自为说，有不能通也。”问者又曰：“郑氏所以
分为《雅》《颂》者，岂非以《周礼籥章》之职，有龡豳《诗》《雅》《颂》
之说乎？”应之曰：“今之所谓《周礼》者，不完之书也。其礼
乐制度，盖有周之大法焉。至其考之于事，则繁杂而
难行者多。故自汉兴，六经复出，而《周礼》独不为诸儒
所取，至以为黩乱不验之书。独郑氏尤推尊之，宜其
分《豳》之风为《雅》《颂》，以合其事也。”问者又曰：“今《豳诗》七
篇，自《鸱鸮》以下六篇，皆非豳事，独《七月》一篇岂足以
自为”一国之风？然则《七月》而下七篇，寓于《豳风》耳，豳其自有诗乎？《周礼》所谓《豳雅》《豳颂》者，岂独为《七月》，殆
自有豳诗而今亡者乎？至于《七月》，亦尝亡矣，故《齐》《鲁》、
韩三家之诗皆无之。由是言之，《豳诗》其犹有亡者乎？
应之曰：“《经》有其文，犹有不可知者；《经》无其事，吾可逆
意而为然乎？”